Author: zkovacova1
Last saved by: jost
Company: MFSR

Predkladacia správa

Dňom vstupu Slovenskej republiky do Európskej únie nadobudol účinnosť zákon 
č. 200/2004 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru.

Zákon č. 200/2004 Z. z. upravuje podmienky, za ktorých sa prijímajú opatrenia proti porušovaniu práv duševného vlastníctva pri dovoze, vývoze a spätnom vývoze tovaru, oprávnenie nariadiť zničenie alebo iné znehodnotenie tovaru, ktorý je podľa právoplatného rozhodnutia súdu falzifikátom alebo nedovolenou napodobeninou, ako aj priestupky a iné správne delikty na úseku porušovania práv duševného vlastníctva pri dovoze, vývoze a spätnom vývoze tovaru. Tento zákon sa uplatňuje spolu s nariadením Rady (ES) 
č. 1383/2003 z 22. júla 2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takého práva porušili.

Na základe ustanovenia článku 11 ods. 1 nariadenia Rady (ES) č. 1383/2003 predkladaný návrh novely zákona ustanovuje zjednodušený postup pri prijímaní opatrení na ochranu práv duševného vlastníctva colnými orgánmi, ktorý za stanovených podmienok umožňuje colným orgánom rozhodnúť o zničení tovaru podozrivého z porušenia týchto práv bez akejkoľvek potreby preukázať právoplatným rozsudkom súdu, že sa podľa vnútroštátnych právnych predpisov právo duševného vlastníctva porušilo. Zjednodušený postup teda predstavuje časovo a finančne menej náročnú alternatívu ochrany práv duševného vlastníctva.

	Návrhom novely zákona sa zároveň rozširujú skutkové podstaty priestupkov a iných správnych deliktov. 

	Návrh novely zákona sa predkladá na základe Plánu legislatívnych úloh vlády Slovenskej republiky na rok 2005.

	Predkladaný návrh zákona nepredpokladá zvýšené nároky na štátny rozpočet, na rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť, na tvorbu nových pracovných miest a na podnikateľské prostredie.

	Návrh zákona je v súlade s Ústavou Slovenskej republiky, s inými zákonmi, ako aj s medzinárodnými zmluvami, ktorými je Slovenská republika viazaná.

	Účinnosť zákona sa navrhuje od 1. marca 2006.

	Návrh zákona prerokovala dňa 8. novembra 2005 Legislatívna rada vlády Slovenskej republiky; uplatnené pripomienky sú zapracované v návrhu zákona.